b'\n_START_ARTICLE_\nValter Juva\n_START_PARAGRAPH_\nValter Juva, my\xc3\xb6s Heikki Kentt\xc3\xa4 (3. syyskuuta 1865 Pyh\xc3\xa4joki \xe2\x80\x93 25. joulukuuta 1922 Viipuri), oik. Valter Henrik Juvelius, oli suomalainen kirjailija ja k\xc3\xa4\xc3\xa4nt\xc3\xa4j\xc3\xa4. H\xc3\xa4n on k\xc3\xa4\xc3\xa4nt\xc3\xa4nyt runsaasti maailmankirjallisuutta, mutta h\xc3\xa4net muistetaan erityisesti runosta "Karjalan kunnailla lehtii puu".\n_START_SECTION_\nHenkil\xc3\xb6historia\n_START_PARAGRAPH_\nValter Juva syntyi vuonna 1865 Pyh\xc3\xa4joella. H\xc3\xa4nen is\xc3\xa4ns\xc3\xa4 oli maanmittari Johan Henrik Juvelius ja \xc3\xa4iti Ida Maria Juvelius (o.s. \xc3\x85kerman). Is\xc3\xa4 ty\xc3\xb6skenteli maanmittarina ensin Pohjois-Suomessa ja sitten H\xc3\xa4meess\xc3\xa4, jonne perhe muutti. Juvalla oli seitsem\xc3\xa4n sisarusta, joista tunnettuja ovat kirjallisuuden tutkija J.\xc2\xa0W. Juvelius (1863\xe2\x80\x931927), vankilanjohtaja V.\xc2\xa0O. Juvelius (1869\xe2\x80\x931937), l\xc3\xa4hetyssaarnaaja ja diakoni Ester Juvelius (1876\xe2\x80\x931962), n\xc3\xa4ytelm\xc3\xa4kirjailija ja suomentaja Veera Roos (1882\xe2\x80\x931961) sek\xc3\xa4 kirjailija Siiri Juva (1886\xe2\x80\x931974)._NEWLINE_Valter Juva kiinnostui kirjallisuudesta jo kouluaikana ja kirjoitti itsekin runoja. H\xc3\xa4n opiskeli ensin Oulun suomalaisessa yhteislyseossa ja perheen muuton j\xc3\xa4lkeen H\xc3\xa4meenlinnan normaalilyseossa, josta kirjoitti ylioppilaaksi 1884. Maanmittarintutkinnon Juva suoritti kolme vuotta my\xc3\xb6hemmin ja ty\xc3\xb6skenteli sen j\xc3\xa4lkeen maanmittarina Vaasan l\xc3\xa4\xc3\xa4niss\xc3\xa4 vuoteen 1890 asti. H\xc3\xa4n jatkoi opiskeluja ty\xc3\xb6n ohessa ja valmistui filosofian kandidaatiksi 1888 ja maisteriksi kaksi vuotta my\xc3\xb6hemmin._NEWLINE_Juvan ensimm\xc3\xa4inen runokokoelma Kuvia ja s\xc3\xa4veli\xc3\xa4 ilmestyi 1897, mutta se ei saavuttanut mainittavampaa suosiota, vaikka runojen kielt\xc3\xa4 pidettiin sujuvana. Runoissa voi n\xc3\xa4hd\xc3\xa4 uusromantiikan vaikutteita, erityisesti niiden is\xc3\xa4nmaallisuudessa sek\xc3\xa4 luonnon ja kansan kuvauksessa. Seuraava kokoelma Runoja ilmestyi 1902 ja muistutti paljolti ensimm\xc3\xa4ist\xc3\xa4. Kokoelman runo Jo Karjalan kunnailla lehtii puu lienee Juvan tunnetuimpia runoja, ja se henkii uusromantiikan Karjala-ihannointia._NEWLINE_Vuonna 1894 Juva meni naimisiin Florence Johanna Alopaeuksen kanssa, joka oli tullip\xc3\xa4\xc3\xa4llysmiehen tyt\xc3\xa4r. Kaksi vuotta my\xc3\xb6hemmin he muuttivat etel\xc3\xa4mm\xc3\xa4ksi, kun Juva sai paremman maanmittariviran. Ty\xc3\xb6ns\xc3\xa4 ohessa Juva suomensi maailmankirjallisuutta: Goethen Faustin, Esaias Tegn\xc3\xa9rin Fritiofin sadun, Zacharias Topeliuksen satuja sek\xc3\xa4 Heinrich Heinen, Robert Burnsin, Gustaf Fr\xc3\xb6dingin, K. A. Tavaststjernan ja J. L. Runebergin runoja. Lis\xc3\xa4ksi Juva kokosi k\xc3\xa4\xc3\xa4nn\xc3\xb6ksi\xc3\xa4 maailmankirjallisuudesta teokseen Sata runoa._NEWLINE_Vuonna 1906 Juva puolusti v\xc3\xa4it\xc3\xb6skirjaansa Judarnes tider\xc3\xa4kning i ny belysning, joka k\xc3\xa4sitteli nimens\xc3\xa4 mukaan juutalaisten ajanlaskua. V\xc3\xa4it\xc3\xb6skirja hyv\xc3\xa4ksyttiin seuraavana vuonna, ja Juvasta tuli filosofian tohtori._NEWLINE_Eri teksteiss\xc3\xa4 v\xc3\xa4itet\xc3\xa4\xc3\xa4n, ett\xc3\xa4 Juvan v\xc3\xa4it\xc3\xb6skirjan innoittamana kansainv\xc3\xa4linen retkikunta l\xc3\xa4hti etsim\xc3\xa4\xc3\xa4n Salomon temppelin aarteita Jerusalemista, mutta tosiasiassa v\xc3\xa4it\xc3\xb6skirja ei ollut asiaan syyn\xc3\xa4. Juva oli itsekin kyll\xc3\xa4 Jerusalemissa, mutta retki p\xc3\xa4\xc3\xa4ttyi paikallisten levottomuuksien vuoksi. Juva matkusteli laajasti my\xc3\xb6s Euroopassa tehden arkeologisia tutkimuksia, kunnes ensimm\xc3\xa4inen maailmansota puhkesi ja esti enemm\xc3\xa4t matkailut._NEWLINE_Juva toimi vuosina 1908\xe2\x80\x931918 Viipurin ty\xc3\xb6v\xc3\xa4enopiston johtajana ja vuodesta 1918 kuolemaansa saakka Viipurin kaupunginkirjaston hoitajana. Viipurin-aikanaan Juva julkaisi viimeisen runoteoksensa Matkan varrelta (1915), joka seuraa kahden aikaisemman kokoelman kaavaa. Samana vuonna Juva julkaisi salanimell\xc3\xa4 Heikki Kentt\xc3\xa4 maaseudulle sijoittuvan salapoliisiromaanin nimelt\xc3\xa4 Maahengen salaisuus ja vuotta my\xc3\xb6hemmin novellikokoelman Valkoinen kameeli ja muita kertomuksia it\xc3\xa4mailta. J\xc3\xa4lkimm\xc3\xa4isess\xc3\xa4 oli pitk\xc3\xa4hk\xc3\xb6 kuvaus, joka perustuu Juvan kokemuksiin Jerusalemin kaivauksilla ja kuvaa tapahtumia Juvan n\xc3\xa4k\xc3\xb6kulmasta._NEWLINE_Juvan viimeiseksi k\xc3\xa4\xc3\xa4nn\xc3\xb6kseksi j\xc3\xa4i Runebergin Jouluilta (1921). H\xc3\xa4n kuoli kurkkusy\xc3\xb6p\xc3\xa4\xc3\xa4n 57-vuotiaana vuonna 1922. Juva ei noussut kuolemansa j\xc3\xa4lkeen maineeseen, mutta h\xc3\xa4nen k\xc3\xa4\xc3\xa4nn\xc3\xb6ksi\xc3\xa4\xc3\xa4n arvostettiin: muun muassa Uuno Kailas hy\xc3\xb6dynsi Juvan k\xc3\xa4\xc3\xa4nn\xc3\xb6st\xc3\xa4 suomentaessaan Tegn\xc3\xa9rin Fritiofin tarun.'